Diari Oficial de la Generalitat Valenciana


Sumari del DOGV 3975, del 06-04-2001 (2001/3168)

DECRET 73/2001, de 2 d'abril, del Govern Valencià, pel qual es fixen normes relatives a la formació de manipuladors d'aliments i el procediment d'autorització d'empreses i entitats de formació.
-------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/04/02/73/dof/vci/html**

### Dades del document

Número de DOGV
:   3975

Data del DOGV
:   06-04-2001

Secció del DOGV
:   I. DISPOSICIONS GENERALS

Número del document
:   2001/3168


Data del document
:   02-04-2001

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * legislació
    * higiene alimentària
    * educació no formal
    * indústria alimentària
    * sanció administrativa

DECRET 73/2001, de 2 d'abril, del Govern Valencià, pel qual es fixen normes relatives a la formació de manipuladors d'aliments i el procediment d'autorització d'empreses i entitats de formació. [2001/X3168]
  
El Reial Decret 2.505/1983, de 4 d'agost, pel qual s'aprova el Reglament de Manipuladors d'Aliments, va establir les condicions que havien de complir els manipuladors d'aliments, tant pel que fa a les pràctiques de manipulació i higiene com pel que fa a l'expedició dels carnets de manipuladors.
  
El reial decret destacà, entre les seues prioritats, fomentar i dur a terme programes de formació en higiene alimentària al col·lectiu de manipuladors, i va ressaltar així la importància de l'educació sanitària i d'uns hàbits d'higiene adequats com a factors més efectius en la prevenció de les malalties transmeses pels aliments, en detriment dels exàmens mèdics periòdics, cosa que per la seua banda recomanà, amb posterioritat, l'Organització Mundial de la Salut en el document mètodes de vigilància sanitària i de gestió per a manipuladors d'aliments de 1989.
  
A la Comunitat Valenciana, en aplicació del reial decret esmentat, es féu convenient introduir les previsions oportunes que van anar estenent l'obtenció de la necessària educació sanitària, les quals es portaren a efecte a través de l'Ordre de 13 de novembre de 1989, de la Conselleria de Sanitat i Consum, per la qual es donaven normes sobre manipuladors d'aliments, i que va establir les obligacions dels manipuladors, la regulació dels carnets acreditatius i el registre administratiu dels manipuladors.
  
L'experiència acumulada i el nou enfocament que preveuen les directives comunitàries posaren de manifest la necessitat de renovar i actualitzar la normativa vigent en matèria de formació de manipuladors d'aliments.
  
Així doncs, amb l'entrada en vigor del Reial Decret 2.207/1995, de 28 de desembre, pel qual s'estableixen les normes d'higiene relatives als productes alimentaris, que va incorporar a l'ordenament jurídic la Directiva 93/43/CEE, de 14 de juny, es va introduir una nova concepció en matèria de formació de manipuladors en establir que els empresaris del sector alimentari haurien de garantir la formació adequada dels manipuladors d'aliments en matèria d'higiene alimentària, d'acord amb la seua activitat laboral.
  
Aquesta previsió reglamentària ha estat recentment ampliada pel Reial Decret 202/2000, d'11 de febrer, pel qual s'estableixen les normes relatives als manipuladors d'aliments, norma bàsica a l'empara del que disposa l'article 149.1.16 de la Constitució i article 40.2 de la Llei 14/1986, de 25 d'abril, General de Sanitat, que regula les normes generals d'higiene dels manipuladors d'aliments, les responsabilitats de les empreses i les modalitats per a la verificació de l'observança de dites normes.
  
L'esmentat Reial Decret 202/2000, en l'article 4, estableix que la formació dels manipuladors d'aliments les portarà a terme l'empresa alimentària mateix o una empresa o entitat autoritzada per l'autoritat sanitària competent. També estipula que l'autoritat sanitària competent, quan ho considere necessari, podrà elaborar i impartir els programes de formació en higiene alimentària, i que podrà tenir en consideració, a l'efecte de reconeixement de programes de formació, els cursos o activitats que hagen sigut impartits als manipuladors d'aliments en centres o escoles de formació professional o educacional reconeguts per organismes oficials.
  
En l'article 5 es disposa que l'autoritat sanitària competent aprovarà i controlarà els programes de formació impartits per les empreses i entitats autoritzades i verificarà, en compliment del Reial Decret 50/1993, de 15 de gener, que els manipuladors d'aliments apliquen els coneixements adquirits.
  
Encara que la formació dels manipuladors d'aliments ha d'estar garantida pels empresaris, aquesta formació no pot quedar exempta de control per l'autoritat sanitària en atenció del deure dels poders públics de protegir la salut pública, d'acord amb l'article 43 de la Constitució. Per això, és necessari establir el marc legal en l'àmbit de la Comunitat Valenciana, a fi de donar resposta a les funcions que s'encomanen a la Conselleria de Sanitat com a competent en els temes regulats.
  
En atenció d'aquestes consideracions, a l'empara del que disposa l'article 38.1 de l'Estatut d'Autonomia de la Comunitat Valenciana i de conformitat amb la Llei 5/1983, de 30 de desembre, de Govern Valencià, a proposta del conseller de Sanitat, conforme amb el Consell Jurídic Consultiu de la Comunitat Valenciana, i després de la deliberació del Govern Valencià, en la reunió del dia 2 d'abril de 2001,
  
DECRETE
  
CAPÍTOL I
  
Objecte, àmbit d'aplicació i conceptes bàsics
  
Article 1. Objecte
  
El present decret regula:
  
1. Els programes de formació dels manipuladors d'aliments elaborats i impartits per l'empresa alimentària mateix o per empreses o entitats de formació de manipuladors d'aliments autoritzades.
  
2. El procediment d'autorització de les empreses o entitats que desitgen realitzar les activitats d'elaboració i/o impartició dels programes de formació en matèria d'higiene alimentària, i el reconeixement de la formació, en els casos de centres o escoles de formació professional o educacional.
  
3. La creació del Registre d'Empreses o Entitats de Formació de Manipuladors d'Aliments de la Comunitat Valenciana.
  
Article 2. Àmbit d'aplicació
  
La present disposició serà d'aplicació a:
  
1. Les empreses del sector alimentari de la Comunitat Valenciana que formen, per si mateixes, els seus treballadors en matèria d'higiene alimentària.
  
2. Aquelles persones naturals o jurídiques, públiques o privades, que pretenguen elaborar i/o impartir programes de formació en matèria d'higiene alimentària per a manipuladors d'aliments que treballen en establiments situats en el territori de la Comunitat Valenciana.
  
Article 3. Definicions
  
1. Programa de formació: conjunt d'activitats formatives encaminades a garantir que els manipuladors d'aliments disposen d'una formació adequada en higiene d'aliments d'acord amb la seua activitat laboral.
  
2. Empresa o entitat de formació de manipuladors d'aliments: és tota persona natural o jurídica, pública o privada, que pretenga elaborar i/o impartir programes de formació en matèria d'higiene alimentària per a manipuladors d'aliments.
  
CAPÍTOL II
  
Formació continuada dels manipuladors d'aliments
  
Article 4. Responsabilitat de la formació
  
La responsabilitat de la formació en matèria d'higiene alimentària recau en les empreses del sector alimentari, que garantiran que els manipuladors d'aliments disposen d'aqueixa formació d'acord amb la seua activitat laboral. Per a això aquestes hauran d'elaborar i impartir de manera continuada un programa de formació en higiene alimentària, el qual serà adaptat, periòdicament, a les necessitats de formació.
  
Article 5. Formació per l'empresa alimentària
  
Quan la formació la faça la mateixa empresa alimentària, aquesta inclourà el programa de formació dels manipuladors d'aliments en el Pla d'Anàlisi de Perills i Punts de Control Crític o l'aplicarà com a instrument complementari de les guies de pràctiques correctes d'higiene.
  
Article 6. Formació per empreses o entitats de formació
  
En els casos en què la formació la duguen a terme empreses o entitats de formació, aquestes hauran d'estar autoritzades i registrades d'acord amb el que estableix aquest decret.
  
Article 7. Formació per l'autoritat sanitària
  
L'autoritat sanitària competent, quan ho considere necessari, podrà elaborar i impartir els programes de formació en higiene alimentària als manipuladors d'aliments.
  
Article 8. Reconeixement de programes de formació
  
L'autoritat sanitària competent tindrà en consideració, a l'efecte de reconeixement com a programes de formació en higiene alimentària, els cursos o activitats impartits a manipuladors d'aliments en centres i escoles de formació professional o educacional, reconeguts per organismes oficials, prèvia sol·licitud a l'òrgan de la Conselleria de Sanitat competent en la matèria. La sol·licitud haurà d'anar acompanyada del programa teoricopràctic del curs sol·licitat.
  
CAPÍTOL III
  
Procediment d'autorització administrativa
  
d'empreses o entitats de formació
  
Article 9. Requisits per a l'obtenció de l'autorització
  
Les empreses o entitats de formació per a manipuladors d'aliments hauran de disposar, per a l'obtenció de l'autorització prevista en l'article 6 del present decret, dels requisits següents:
  
1. Un titulat superior amb formació específica en higiene alimentària, com a responsable de la formació.
  
2. Personal docent amb formació en higiene alimentària i experiència docent.
  
3. Recursos pedagògics i mitjans tècnics de suport per a la correcta execució dels programes de formació.
  
4. Programes de formació elaborats d'acord amb l'activitat laboral que exercisca el manipulador, aprovats per l'òrgan de la Conselleria de Sanitat competent en la matèria.
  
Aquests programes hauran d'ajustar-se en el seu contingut, com a mínim, als objectius següents:
  
a) Adquirir coneixements bàsics sobre els perills alimentaris i les mesures preventives per a controlar-los.
  
b) Conèixer les principals malalties d'origen alimentari i les mesures per a prevenir-les.
  
c) Conèixer les pràctiques correctes d'higiene en la manipulació d'aliments.
  
d) Conèixer les normes d'higiene personal per a adquirir actituds i hàbits correctes.
  
e) Conèixer la legislació alimentària aplicable a l'activitat elaborada.
  
Article 10. Sol·licituds i documentació
  
1. L'autorització administrativa se sol·licitarà davant de l'òrgan de la Conselleria de Sanitat competent en la matèria, segons el model normalitzat que figura en l'annex I, sense perjuí que es puga presentar segons que disposa l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. La sol·licitud d'autorització haurà d'acompanyar-se, amb caràcter preceptiu, d'una memòria que arreplegarà la documentació específica per a cada un dels programes formatius i el contingut de la qual s'ajustarà al model de l'annex II.
  
Article 11. Resolució
  
1. A la vista de la documentació aportada i després d'estudiar-la, l'òrgan de la Conselleria de Sanitat competent en la matèria resoldrà, dins del termini de tres mesos, des de la data en què la sol·licitud haja tingut entrada en el registre de l'òrgan competent per a la seua resolució.
  
La falta de resolució expressa dins del termini legal per a dictar-la, produirà efectes estimatoris de la pretensió deduïda, d'acord amb el que estableix l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. L'autorització administrativa comporta la inscripció, d'ofici, en el Registre d'Empreses o Entitats de Formació de Manipuladors d'Aliments de la Comunitat Valenciana.
  
Article 12. Revalidació
  
1. L'autorització administrativa serà objecte de revalidació cada cinc anys seguint el procediment previst per a l'obtenció de l'autorització inicial.
  
2. La falta de revalidació determinarà la caducitat de l'autorització administrativa concedida i la consegüent cancel·lació de la inscripció registral.
  
Article 13. Comunicació de modificacions
  
Qualsevol modificació que afecte la titularitat, situació, condicions tècniques o organitzatives, personal responsable o programa de formació que hagueren sigut tingudes en compte per a la concessió de l'autorització, haurà de ser comunicada a l'autoritat sanitària a l'efecte de la seua aprovació.
  
Article 14. Cancel·lació
  
1. L'òrgan de la Conselleria de Sanitat competent en la matèria podrà deixar sense efecte l'autorització administrativa, a petició de la persona interessada o d'ofici, quan es comprove l'incompliment de les condicions que motivaren la seua concessió, prèvia instrucció del corresponent expedient amb audiència de la persona interessada.
  
2. Si es produïa algun dels supòsits previstos en l'apartat anterior, comportarà la cancel·lació de la inscripció registral.
  
CAPÍTOL IV
  
Registre d'empreses o entitats de formació
  
de manipuladors d'aliments
  
Article 15. Creació
  
Es crea el Registre d'Empreses o Entitats de Formació de Manipuladors d'Aliments de la Comunitat Valenciana (d'ara en avant, el registre), en el qual s'inscriuran aquestes d'acord amb aquest decret.
  
Article 16. Publicitat registral
  
Les dades del registre seran públiques en atenció de les previsions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i Llei Orgànica 15/1999, de 13 de desembre, sobre Protecció de Dades de Caràcter Personal.
  
Article 17. Gestió
  
La gestió del registre la farà l'òrgan de la Conselleria de Sanitat competent en la matèria.
  
CAPÍTOL V
  
Acreditació de la formació
  
Article 18
  
1. L'aprofitament de la formació rebuda pels manipuladors d'aliments durant els cursos de formació impartits per empreses o entitats de formació de manipuladors d'aliments, així com per l'autoritat sanitària competent, segons el que disposa l'article 7 del present decret, s'acreditarà per mitjà de certificat individual expedit per aquestes i contindrà, com a mínim, les dades arreplegades en l'annex III.
  
2. La formació en higiene alimentària realitzada per les pròpies empreses del sector alimentari s'acreditarà per mitjà de la documentació que demostre els tipus de programes de formació impartits als seus treballadors, la periodicitat que tindran i la supervisió de les pràctiques de manipulació. Aquesta documentació haurà d'estar en els registres del Pla d'Anàlisi de Perills i Punts de Control Crítics.
  
CAPÍTOL VI
  
Aprovació, control i verificació dels programes de formació
  
Article 19. Aprovació i control de programes impartits per empreses o entitats
  
1. Els programes de formació impartits per les empreses o entitats de formació seran objecte d'aprovació i control per l'autoritat sanitària competent a fi de comprovar la seua adequació als requisits exigits per aquest decret.
  
2. Les empreses o entitats de formació de manipuladors d'aliments hauran de tenir a disposició de l'autoritat sanitària competent, a l'efecte de control oficial, els programes de formació elaborats i impartits i la documentació que acredite l'assistència i l'aprofitament dels cursos.
  
3. Anualment, les empreses o entitats de formació elaboraran una memòria de les activitats realitzades, que serà presentada davant de l'òrgan de la Conselleria de Sanitat competent en la matèria i contindrà, com a mínim, el nombre de cursos realitzats i el nombre d'alumnes acreditats segons l'activitat laboral del manipulador, així com qualsevol altra activitat formativa dirigida a aquest personal.
  
Article 20. Control de programes impartits per empreses alimentàries
  
Els programes de formació impartits per les pròpies empreses alimentàries seran controlats pels serveis oficials que tenen al seu càrrec el control oficial de les indústries alimentàries.
  
Article 21. Verificació
  
La verificació del fet que els manipuladors d'aliments apliquen els coneixements adquirits a través dels programes de formació, correspondrà als serveis sanitaris de control oficial, que podran exigir la realització de noves activitats formatives per a aquells manipuladors en què es confirme l'incompliment de les pràctiques correctes d'higiene.
  
CAPÍTOL VII
  
Règim sancionador
  
Article 22
  
Les infraccions del que disposa aquest decret seran sancionades de conformitat amb la Llei 14/1986, de 25 d'abril, General de Sanitat, i el Decret 44/1992, de 16 de març, pel qual es regula el procediment, les sancions i la competència per infraccions sanitàries i d'higiene alimentària, així com les altres disposicions que hi siguen d'aplicació.
  
DISPOSICIONS ADDICIONALS
  
Primera
  
Les empreses o entitats de formació de manipuladors d'aliments autoritzades en altres comunitats autònomes podran elaborar i impartir programes de formació en la Comunitat Valenciana, sempre que n'acrediten l'autorització i ho sol·liciten per mitjà d'escrit dirigit a l'òrgan de la Conselleria de Sanitat competent en la matèria, per a la seua inclusió en el registre.
  
Segona
  
L'autorització administrativa prevista en el present decret no exclou ni substitueix qualsevol altra que puga ser necessària per a l'exercici de l'activitat.
  
DISPOSICIONS TRANSITÒRIES
  
Primera
  
Durant un termini màxim d'un any des de l'entrada en vigor del present decret, la Conselleria de Sanitat continuarà participant en la impartició dels programes de formació de les empreses del sector alimentari de la Comunitat Valenciana, dirigits als manipuladors d'aliments, a fi que existisca l'oferta de formació suficient per al compliment del que estipula el present decret.
  
Segona
  
Els carnets de manipuladors d'aliments expedits d'acord amb l'Ordre de 13 de novembre de 1989, de la Conselleria de Sanitat i Consum, la validesa dels quals estiga vigent a l'entrada en vigor del present decret, així com els carnets que es concedisquen durant el període transitori esmentat en la disposició transitòria primera d'aquest decret, queden equiparats, a tots els efectes, als certificats individuals d'acreditació regulats en la present norma, entren a formar part del programa de formació de les empreses alimentàries, i és responsabilitat d'aquestes la continuïtat d'una formació que garantisca el nivell adequat en matèria d'higiene alimentària dels seus manipuladors.
  
Tercera
  
La referència en el present decret a l'autoritat sanitària o òrgan de la Conselleria de Sanitat competent en la matèria de manipuladors d'aliments, serà la que es determine, en cada moment, en el Reglament Orgànic i Funcional de la Conselleria de Sanitat, actualment el director general per a la Salut Pública.
  
DISPOSICIÓ DEROGATÒRIA
  
Queda derogada l'Ordre de 13 de novembre de 1989, de la Conselleria de Sanitat i Consum, per la qual es donen normes sobre manipuladors d'aliments.
  
DISPOSICIONS FINALS
  
Primera
  
S'autoritza el conseller de Sanitat per a dictar totes les disposicions que siguen necessàries per a desplegar i aplicar el que estableix aquest decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 2 d'abril de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Sol·licitud d'autorització administrativa d'empreses i entitats de formació de manipuladors d'aliments
  
Dades d'identificació de l'empresa o entitat
  
Nom o raó social CIF/NIF (\*)
  
Adreça, a carrer/plaça núm.
  
Població Província Codi postal
  
Telèfon Fax E-mail
  
Dades del representant legal
  
Nom i cognoms DNI/CIF.
  
Adreça, a efectes de notificació en carrer/plaça núm.
  
Població Província Codi Postal
  
Telèfon E-mail
  
SOL·LICITUD DE: Autorització ð
  
 Renovació d'autorització ð
  
Declare, sota la meua responsabilitat, l'exactitud de les dades ressenyades en la present sol·licitud.
  
(Lloc i data)
  
Representant legal
  
(Firma i segell)
  
(Nom de qui signa)
  
IL·LM. SR. DIRECTOR GENERAL PER A LA SALUT PÚBLICA.
  
(\*) S'adjuntarà fotocòpia del DNI o CIF que justifique la persona física o jurídica de l'empresa o entitat, així com l'acreditació, per qualsevol mitjà vàlid en dret, de la representació que tinga.
  
ANNEX II
  
Memòria que haurà d'acompanyar la sol·licitud d'autorització administrativa
  
1. Denominació del programa o programes formatius.
  
2. Objectius generals
  
3. Objectius específics d'aprenentatge.
  
4. Continguts teòrics i pràctics: unitats didàctiques, amb indicació de les hores assignades a cada unitat.
  
5. Metodologia i tècniques d'avaluació previstes per a mesurar la consecució dels objectius.
  
6. Nom, cognoms, DNI, titulació, experiència docent i professional en l'àrea d'higiene alimentària del o dels tècnics responsables i personal docent, tot això degudament acreditat.
  
7. Mitjans tècnics i material didàctic de suport per al desenrotllament d'activitat formativa.
  
8. Disponibilitat de locals per a l'activitat docent.
  
9. Model de certificat d'acreditació.
  
ANNEX III
  
Continguts mínims dels certificats de formació (\*)
  
Dades d'identificació de l'empresa o entitat de formació autoritzada
  
Dades d'identificació del representant legal o responsable de la formació
  
Data d'autorització i número de registre de l'empresa o entitat de formació
  
Denominació del programa de formació
  
Dades del manipulador d'aliments:
  
Nom, cognoms i DNI
  
Lloc i data d'expedició del certificat
  
Activitat laboral


Còpia Permalink ELI